**ΚΥΠΡΙΑΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΟΙΚΟΝΟΜΙΚΩΝ**

**ΔΗΜΟΣΙΑ ΔΙΑΒΟΥΛΕΥΣΗ αναφορικά με τις διακριτικές ευχέρειες που παρέχει η Οδηγία 2019/879/ΕΕ**

Το Υπουργείο Οικονομικών, στα πλαίσια θέσπισης αποτελεσματικών ρυθμίσεων και διαδικασιών διαβούλευσης με τους συμμετέχοντες στην αγορά, όσον αφορά τις προτεινόμενες αλλαγές στην εθνική νομοθεσία, κυκλοφορεί το παρόν έγγραφο για σκοπούς υποβολής απόψεων, επί των διακριτικών ευχερειών που παρέχει η Οδηγία (ΕΕ) 2019/879.

Η Οδηγία (ΕΕ) 2019/879 του Ευρωπαϊκού Κοινοβουλίου και του Συμβουλίου της 20ης Μαΐου 2019 για την τροποποίηση της οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της οδηγίας 98/26/ΕΚ, δημοσιεύτηκε στην Επίσημη Εφημερίδα της Ευρωπαϊκής Ένωσης (EE) στις 7/6/2019 και τα κράτη μέλη έχουν υποχρέωση εναρμόνισης της Οδηγίας μέχρι 28/12/20.

Η εν λόγω Οδηγία αποτελεί συνέχεια των σημαντικών μεταρρυθμίσεων που προέβηκε τα τελευταία έτη η ΕΕ για μείωση των κινδύνων στον τραπεζικό τομέα και την ενίσχυση της ανθεκτικότητας των χρηματοοικονομικών ιδρυμάτων στην ΕΕ με βάση τα παγκόσμια πρότυπα που έχουν συμφωνηθεί με τους διεθνείς εταίρους της ΕΕ.

H Οδηγία (ΕΕ) 2019/879 είναι μέρος του πακέτου μέτρων του Συμβουλίου της ΕΕ για την περαιτέρω ενίσχυση της ανθεκτικότητας των τραπεζών της ΕΕ. Η Ανάλυση Αντικτύπου που πραγματοποιήθηκε για το εν λόγω πακέτο μέτρων βρίσκεται στον ακόλουθο σύνδεσμο:

<https://ec.europa.eu/info/publications/impact-assessment-package-proposals-further-strengthen-resilience-eu-banks_en>

Περαιτέρω πληροφορίες για τις νέες απαιτήσεις του νομοθετικού πακέτου που περιλαμβάνει την Οδηγία (ΕΕ) 2019/879 βρίσκονται στον πιο κάτω σύνδεσμο:

<https://eur-lex.europa.eu/legal-content/EL/TXT/PDF/?uri=CELEX:32019L0879&from=EN>

Για σκοπούς εναρμόνισης της εθνικής νομοθεσίας με την εν λόγω Οδηγία ετοιμάζονται τα πιο κάτω νομοσχέδια:

* Νόμος που τροποποιεί τον Περί Εξυγίανσης Πιστωτικών Ιδρυμάτων και Επενδυτικών Εταιρειών Νόμο του 2016 έως 2020,
* Νόμος που τροποποιεί τους Περί Εργασιών Πιστωτικών Ιδρυμάτων Νόμους του 1997 έως 2020
* Νόμος τροποποιεί τον Περί Ανάκαμψης ΚΕΠΕΥ και Λοιπών Οντοτήτων υπό την εποπτεία της Επιτροπής Κεφαλαιαγοράς και για συναφή θέματα

Τα πιο πάνω νομοσχέδια μεταφέρουν τις διατάξεις της Οδηγίας που είναι υποχρεωτική η εφαρμογή τους από τα κράτη μέλη καθώς και τις διατάξεις που αφορούν διακριτικές ευχέρειες των κρατών μελών. Η παρούσα δημόσια διαβούλευση πραγματοποιείται μόνο για τις διακριτικές ευχέρειες της Οδηγίας (ΕΕ) 2019/879 οι οποίες φαίνονται στον συνημμένο Πίνακα (Συνημμένο 1).

**Το Υπουργείο Οικονομικών σας καλεί όπως υποβάλετε τα σχόλια ή απόψεις σας, σε Word format, μέχρι τις 6/3/2020 στην ηλεκτρονική διεύθυνση:** [**eevripidou@cssda.gov.cy**](mailto:eevripidou@cssda.gov.cy)

Λευκωσία, 25 Φεβρουαρίου 2020

**Συνημμένο 1**

**Οδηγία 2019/879 - Διακριτικές ευχέρειες**

|  |  |  |
| --- | --- | --- |
|  | **Άρθρα Οδηγίας 2019/879** | **Διακριτικές ευχέρειες** |
| 1  &  6 | Άρθρο 33α.3 και άρθρο 69.5 | Εξουσία αναστολής ορισμένων υποχρεώσεων- Πρόσβαση στις καταθέσεις  Τα κράτη μέλη μπορούν να προβλέπουν ότι, όταν ασκείται εξουσία αναστολής των υποχρεώσεων πληρωμής ή παράδοσης σε σχέση με επιλέξιμες καταθέσεις, οι αρχές εξυγίανσης διασφαλίζουν ότι οι καταθέτες έχουν πρόσβαση σε κατάλληλο ημερήσιο ποσό από τις καταθέσεις αυτές. |
| 2 | Άρθρο 44α.1.(γ) | Πώληση επιλέξιμων υποχρεώσεων μειωμένης εξασφάλισης σε ιδιώτες πελάτες  To άρθρο 44α(1) ορίζει ότι τα κράτη μέλη μπορούν να προβλέπουν ότι οι όροι που καθορίζονται στα στοιχεία α) έως γ) του εν λόγω εδαφίου εφαρμόζονται και σε πωλητές άλλων μέσων που χαρακτηρίζονται ως ίδια κεφάλαια ή υποχρεώσεις υποκείμενες σε αναδιάρθρωση παθητικού.  Το άρθρο 44α προνοεί ότι ο πωλητής επιλέξιμων υποχρεώσεων μπορεί να πωλεί επιλέξιμες υποχρεώσεις μειωμένης εξασφάλισης σε ιδιώτες επενδυτές εφόσον πληρούνται ορισμένες προϋποθέσεις, συμπεριλαμβανομένου ελέγχου καταλληλότητας. |
| 3 | Άρθρο 44α.5 | Με την επιφύλαξη του άρθρου 25 της οδηγίας 2014/65/ΕΕ και κατά παρέκκλιση από τις απαιτήσεις που ορίζονται στις παραγράφους 1 έως 4 του παρόντος άρθρου, τα κράτη μέλη μπορούν να καθορίζουν ελάχιστο ονομαστικό ποσό τουλάχιστον 50 000 EUR για τις υποχρεώσεις που αναφέρονται στην παράγραφο 1, λαμβάνοντας υπόψη τις συνθήκες της αγοράς και τις πρακτικές του οικείου κράτους μέλους, καθώς και τα υφιστάμενα μέτρα προστασίας των καταναλωτών εντός της δικαιοδοσίας του εν λόγω κράτους μέλους. |
| 4 | Άρθρο 44α.6 | Όταν η αξία των συνολικών στοιχείων ενεργητικού των οντοτήτων που αναφέρονται στο άρθρο 1 παράγραφος 1, οι οποίες είναι εγκατεστημένες σε κράτος μέλος και υπόκεινται στην απαίτηση που αναφέρεται στο άρθρο 45ε δεν υπερβαίνει τα 50 δισεκατομμύρια EUR, το εν λόγω κράτος μέλος μπορεί, κατά παρέκκλιση από τις απαιτήσεις που ορίζονται στις παραγράφους 1 έως 5 του παρόντος άρθρου να εφαρμόζει μόνο την απαίτηση που ορίζεται στην παράγραφο 2 στοιχείο β) του παρόντος άρθρου |
|  | Άρθρο 44α.7 | Τα κράτη μέλη δεν υποχρεούνται να εφαρμόζουν το άρθρο 44α σε υποχρεώσεις που αναφέρονται στην παράγραφο 1 (Επιλέξιμες υποχρεώσεις σύμφωνα με το άρθρο 72α του Κανονισμού 575/2013 με εξαίρεση το στοιχείο (β) του άρθρου 72 α, παράγραφος 1 και τις παραγράφους 3 έως 5 του άρθρου 72 β του εν λόγω Κανονισμού) που έχουν εκδοθεί πριν από τις 28 Δεκεμβρίου 2020. |
| 5 | Άρθρο 45β.8  Επιλέξιμες υποχρεώσεις για οντότητες εξυγίανσης | Τα κράτη μέλη μπορούν, λαμβάνοντας υπόψη τις ιδιαιτερότητες του εθνικού τραπεζικού τομέα τους, συμπεριλαμβανομένου ιδίως του αριθμού των οντοτήτων εξυγίανσης που είναι G-SII ή υπόκεινται στο άρθρο 45γ παράγραφος 5 ή 6 για τις οποίες η εθνική αρχή εξυγίανσης καθορίζει την απαίτηση που αναφέρεται στο άρθρο 45ε, να ορίζουν το ποσοστό που αναφέρεται στο πρώτο εδάφιο σε επίπεδο άνω του 30 %, λαμβάνοντας υπόψη τις ιδιαιτερότητες του τραπεζικού τομέα.    Σημ.: Στην Κύπρο δεν έχουμε G-SII (Globally Systematically Important Institutions) |
| 7 | Άρθρο 71α.2 | Τα κράτη μέλη μπορούν να απαιτούν από τις ενωσιακές μητρικές επιχειρήσεις να διασφαλίζουν ότι οι οικείες θυγατρικές τρίτης χώρας περιλαμβάνουν, στις χρηματοπιστωτικές συμβάσεις που αναφέρονται στην παράγραφο 1, όρους ώστε να αποκλειστεί το ενδεχόμενο η άσκηση της εξουσίας της αρχής εξυγίανσης να αναστέλλει ή να περιορίζει τα δικαιώματα και τις υποχρεώσεις της μητρικής επιχείρησης της Ένωσης, σύμφωνα με την παράγραφο 1, να αποτελεί έγκυρο λόγο για την άσκηση δικαιώματος πρόωρης καταγγελίας, αναστολής, τροποποίησης, συμψηφισμού ή αλληλοσυμψηφισμού, ή για την αναγκαστική εκτέλεση συμφωνιών παροχής ασφάλειας για τις εν λόγω συμβάσεις. |
| 8 | Άρθρο 89.4 | Τα κράτη μέλη μπορούν, με αμοιβαία συμφωνία όλων των ενδιαφερομένων μερών, να άρουν την υποχρέωση να δημιουργηθεί ευρωπαϊκό σώμα εξυγίανσης, εάν άλλη ομάδα ή άλλο σώμα εκτελεί τις ίδιες εργασίες και τα ίδια καθήκοντα που καθορίζονται στο παρόν άρθρο και πληροί όλες τις προϋποθέσεις και τις διαδικασίες, συμπεριλαμβανομένων εκείνων που καλύπτουν την ιδιότητα μέλους και τη συμμετοχή στα ευρωπαϊκά σώματα εξυγίανσης, που ορίζονται στο παρόν άρθρο και στο άρθρο 90. Στην περίπτωση αυτή, κάθε αναφορά σε ευρωπαϊκά σώματα εξυγίανσης στην παρούσα οδηγία θεωρείται επίσης αναφορά σε αυτές τις άλλες ομάδες ή σώματα. |